જાન જાવાની આગલી રાતે કાઢવામાં આવે વરઘોડો. ગામમાંથી કે આજુબાજુનાં ગામોમાંથી નાચતી-કૂદતી, શણગારેલી ઘોડી લાંવવામાં આવે મુરતિયાના માથે પાઘડી, પગમાં ચઈડચું..ચઈડચું થાતા જોડા, ધોળા બગલા જેવું પહેરણ અને લાંબા પનાનું ધોતિયું. ખભે નાખેલો વોય ખેસ. કમ્મરમાં બાંધેલો વોય પટ્ટો અને એમાં ઘાલવામાં આવે કટારી, ગળામાં હોનાનો અછોડો અને કાને લટકતાં વોય કુંડળ ! ખભે મૂકવામાં આવે તલવાર અને હાથમાં પકડવામાં આવે શ્રીફળ ! મરક મરક હસતો વોય વરરાજા.